钦定古今图书集成/明伦汇编/官常典/第744卷 > 霍贯道 宗礼
## 钦定古今图书集成/明伦汇编/官常典/第744卷 > 霍贯道 宗礼

按《南乐县志》：“贯道少补邑弟子员，弃去就武举。总制
翁某收为帐下亲兵，命捕山东妖人，至即手刃数人，
直捣巢穴。抚院请授武举官。已而廷命佐游击将军
宗礼督河朔兵征倭，贯道为裨将。提督院公令贯道
率善射者射贼，贼纵百人尝之，辄败，鼓噪而前，诸军
俱溃。贯道独与宗张左右翼，厚集其阵以待，杀贼数”
十人，贼气颇窘。明日，枵腹赴战，贼觇候无他援，纵兵
围之，贯道复手刃十馀人。贼帅徐海中炮，怖甚，欲驰
去，会火药尽，贯道面，宗将军呼曰：“吾两人再得药数
斗，可以了此贼矣！”愤激复战，血淋淋被体，然犹骂贼
不休，陷没。然贼之骁勇，中矢死者亦殆尽。督抚上其
功，赠光禄寺署丞，荫其子，建庙祀宗将军，以贯道配，
续建贯道庙于本县，岁时致祭焉。